**Patvirtinta:**

LASF Tikrųjų narių neeiliniame suvažiavime

2023 m. gruodžio 12/13 d.

**LIETUVOS AUTOMOBILIŲ SPORTO FEDERACIJOS**

**APELIACINIO TEISMO DARBO NUOSTATAI**

1. **Sąvokos**
   1. **FIA –** Tarptautinė automobilių federacija.
   2. **LASF** - Lietuvos automobilių sporto federacija.
   3. **TSK** – FIA Tarptautinis sporto kodeksas.
   4. **LASK** – Lietuvos automobilių sporto kodeksas.
   5. **Etikos kodeksas** – Lietuvos automobilių sporto federacijos Etikos kodeksas.
   6. **Nuostatai** – Suvažiavime patvirtinti LASF Apeliacinio teismo darbo nuostatai.
   7. **Suvažiavimas** – visuotinis LASF Tikrųjų narių susirinkimas.
   8. **Teismas** – Apeliacinis teismas yra nuolatinis LASF drausmės organas.
   9. **Teismo pirmininkas** – Apeliacinio teismo vadovas.
   10. **Arbitras** – Apeliacinio teismo narys.
   11. **Apeliacinė kolegija** – kolegialus Teismo organas, sudarytas iš Teismo pirmininko (išskyrus Nuostatų 8.5.2. p. numatytus atvejus) ir dviejų arbitrų.
   12. **SKK** – sporto komisarų kolegija.
2. **Bendrosios nuostatos**
   1. Teismas dirba vadovaudamasis FIA Statutu, LASF Įstatais, FIA Tarptautiniu sporto kodeksu, Lietuvos automobilių sporto kodeksu, LASF Etikos kodeksu, bei šiais LASF Apeliacinio teismo darbo nuostatais.
   2. Teismas yra galutinė instancija, sprendžianti ginčus:
      1. dėl varžybų oficialių asmenų priimtų sprendimų (įskaitant sprendimus dėl sankcijų skyrimo);
      2. dėl LASF organų priimtų sprendimų (įskaitant sprendimus dėl sankcijų skyrimo);
      3. dėl LASF veiklą reglamentuojančių norminių aktų turinio, jų priėmimo aplinkybių ar jų taikymo
      4. dėl automobilių sportą reglamentuojančių norminių aktų turinio, jų priėmimo aplinkybių ar jų taikymo;
   3. Etikos kodekse numatytais atvejais Teismas yra apeliacinė instancija, nagrinėjanti apeliacijas dėl LASF Etikos komisijos priimtų sprendimų, bei pirma instancija, Etikos komisijai netekus įgaliojimų.
3. **Teismo formavimas**
   1. Teismas formuojamas vadovaujantis LASF Įstatais.
4. **Teismo įgaliojimų grąžinimas**
   1. Teismo įgaliojimai grąžinami vadovaujantis LASF Įstatais.
5. **Teismo kompetencijos ir pareigos**
   1. Teismo kompetencijos:
      1. nagrinėti apeliacijas bei prašymus susijusius su Nuostatų 2.2. p. išvardintais ginčais.
      2. kreiptis į LASF tarybą, siūlant į Suvažiavimo ar Tarybos posėdžio darbotvarkę įtraukti Teismo iškeltus klausimus;
      3. nagrinėti ginčus, FIA pavestus spręsti nacionalinėms federacijoms;
      4. skirti sankcijas už LASF veiklą ar automobilių sportą reglamentuojančių norminių aktų nesilaikymą (pažeidimą):
6. įspėjimą;
7. piniginę baudą;
8. licencijos nacionalinį ir/ar tarptautinį suspendavimą;
9. atsisakymą išduoti licenciją;
10. kvalifikacinio atskyrio panaikinimą;
11. šalinimą iš LASF organų narių;
12. reikalavimą grąžinti apdovanojimus (prizų, titulų, premijų ir pan.);
13. LASF nario teisių sustabdymą arba apribojimą;
14. šalinimą iš LASF narių.
    * 1. nagrinėti apeliacijas ir priimti sprendimus, dėl varžybų metu SKK priimtų sprendimų ar/ir paskirtų sankcijų (pagal LASK 15 str.):
15. panaikinti SKK sprendimą;
16. sumažinti arba padidinti SKK skirtą sankciją;
17. skirti LASK 12 str. numatytas sankcijas;
18. atmesti apeliaciją kaip nepagrįstą, o įrodžius, kad apeliacija buvo pateikta su etika nesuderinamais tikslais, medžiagą perduoti Etikos komisijai;
19. išnagrinėjus apeliaciją nuspręsti dėl pilno ar dalinio apeliacinio mokesčio grąžinimo. Tuo pačiu nustatant kas privalo padengti su apeliacijos nagrinėjimu susijusias Teismo išlaidas.
    * 1. nagrinėti apeliacijas ir priimti sprendimus dėl LASF organų (Etikos komisijos, valdymo ar vykdymo organų) paskirtų sankcijų:
20. panaikinti LASF organų priimtą sprendimą;
21. sušvelninti arba sugriežtinti LASF organų skirtą sankciją;
22. atmesti apeliaciją kaip nepagrįstą, o įrodžius, kad apeliacija buvo pateiktas su etika nesuderinamais tikslais, medžiagą perduoti Etikos komisijai;
23. išnagrinėjus apeliaciją, nuspręsti dėl pilno ar dalinio apeliacinio mokesčio grąžinimo. Tuo pačiu nustatant kas privalo padengti su apeliacijos nagrinėjimu susijusias Teismo išlaidas.
    * 1. nagrinėti prašymus ir priimti sprendimus dėl LASF organų (valdymo ar vykdymo organų) priimtų sprendimų (netaikoma sprendimams dėl sankcijų skyrimo):
24. pateikti išaiškinimą dėl LASF organo sprendimo teisėtumo;
25. panaikinti LASF organo sprendimą.
    * 1. nagrinėti prašymus ir priimti sprendimus dėl LASF veiklą ar automobilių sportą reglamentuojančių norminių aktų turinio, jų priėmimo aplinkybių ar jų taikymo:
26. pateikti LASF veiklą ar automobilių sportą reglamentuojančių norminių aktų išaiškinimą. Teismo pateikti išaiškinimai yra privalomi taikant LASF veiklą ar automobilių sportą reglamentuojančius norminius aktus;
27. atlikti teisinį LASF veiklą ar automobilių sportą reglamentuojančių norminių aktų vertinimą ir atitikimą LASF įstatams, LASK, FIA statutui, TSK, bei kitiems LASF organų priimtiems norminiams aktams. Nustačius, jog norminis aktas prieštarauja ar neatitinka aukštesniam LASF norminiam aktui, Teismas gali priimti sprendimą panaikinti norminį aktą, arba įpareigoti atitinkamą LASF organą atlikti norminio akto papildymą ar/ir taisymą.
    * 1. Teismas, nagrinėdamas Nuostatų 2.2. p. numatytus ginčus bei kitus klausimus, gali priimti sprendimus kurie yra neaprašyti Nuostatuose. Šiuos sprendimus Teismas priima vadovaudamasis FIA Apeliacinio teismo sprendimais ar Lietuvos Respublikos teismų sprendimais arba savo nuožiūra, taikydamas teisingumo, protingumo ir sąžiningumo kriterijus;
      2. Teismas turi teisę į posėdžius kviestis liudytojus bei ekspertus.
    1. Teismo pareigos:
       1. pranešti visoms suinteresuotoms pusėms apie Teismo posėdžius;
       2. išklausyti visus su apeliacija ar prašymu susijusius asmenis ir liudininkus;
       3. išnagrinėti gautas apeliacijas ar prašymus, atsižvelgiant į visas su tuo susijusias aplinkybes ir priimti sprendimus;
       4. priimant sprendimus, susijusius su automobilių sportu, niekada nereikalauti varžybų pakartojimo;
       5. priimant sprendimus, visada vadovautis objektyvumo, nešališkumo, teisingumo, protingumo ir sąžiningumo kriterijais, bei automobilių sporto interesais.
28. **SANKCIJOS IR JŲ BENDROSIOS TAIKYMO TAISYKLĖS**
    1. Taikydamas sankcijas, Teismas vadovaujasi Etikos kodeksu.
29. **APELIACIJŲ IR PRAŠYMŲ TEIKIMO TVARKA**
    1. Teisę teikti apeliacijas ar prašymus turi LASF nariai, Pareiškėjai, LASF licencijų turėtojai ir LASF organų nariai.
    2. Apeliacijos ir prašymai Teismui teikiami per LASF administraciją (dokumentai pristatomi LASF buveinės adresu arba atsiunčiami elektroniniu paštu: [lasf@lasf.lt](mailto:lasf@lasf.lt)).
    3. Apeliacijoms yra taikomas apeliacinis mokestis, nurodytas Suvažiavimo patvirtintuose mokesčiuose „LASF narių stojamieji ir nario mokesčiai, tikrųjų ir asocijuotų LASF narių tiksliniai įnašai federacijos veiklai remti“. Nesumokėjus apeliacinio mokesčio, apeliacijos nagrinėjimo procedūros nepradedamos.
    4. Prašymų teikimui mokestis netaikomas.
    5. Apeliacija dėl varžybų metu priimto sprendimo ar paskirtos sankcijos teikiama vadovaujantis LASK 15 straipsnyje nustatyta tvarka ir terminais.
    6. Apeliacija dėl LASF organų (valdymo organų, Etikos komisijos, vykdymo organų) paskirtos sankcijos, teikiama ne vėliau kaip per 15 kalendorinių dienų nuo LASF organo sprendimo priėmimo dienos.
    7. Prašymas apskundžiant LASF organo (valdymo arba vykdymo organo) priimtą sprendimą teikiamas ne vėliau kaip per 30 kalendorinių dienų nuo LASF organo sprendimo priėmimo dienos.
    8. Prašymas apskundžiant LASF veiklą ar automobilių sportą reglamentuojančio dokumento turinį, šio dokumento priėmimą, ar jo taikymą teikiamas ne vėliau kaip per 30 kalendorinių dienų nuo automobilių sportą reglamentuojančio dokumento priėmimo dienos.
30. **APELIACIJŲ IR PRAŠYMŲ NAGRINĖJIMO TVARKA**
    1. Apeliacijas ir prašymus nagrinėja Apeliacinė kolegija, sudaryta vadovaujantis šiuo Nuostatų straipsniu.
    2. Apeliacinės kolegijos nariu negali būti Arbitras, kuris yra,tiesiogiai susijęs su nagrinėjama apeliacija ar prašymu.
    3. Apeliacinei kolegijai pirmininkauja Teismo pirmininkas, arba vienas iš Arbitrų, paskirtas Kolegijos pirmininku vadovaujantis Nuostatų 8.5.2. p.
    4. Procedūra, kai Apeliacinei kolegijai pirmininkauja Teismo pirmininkas:
       1. LASF administracija, gavusi apeliaciją ar prašymą, ne vėliau kaip kitą darbo dieną informuoja Teismo pirmininką, elektroniniu paštu persiųsdama apeliaciją ar prašymą ir susijusią medžiagą;
       2. Teismo pirmininkas per 5 kalendorines dienas įvertina, gautos apeliacijos arba prašymo atitikima reikalavimams;
       3. Teismo pirmininkui nustačius, kad apeliacija ar prašymas neatitinka reikalavimų, raštu nurodomas terminas (ne ilgesnis nei 5 kalendorinės dienos), per kurį turi būti pašalinti trūkumai. Per nustatytą terminą nepašalinus trūkumų, yra laikoma, jog apeliacija ar prašymas nėra paduoti ir grąžinami apeliantui ar teikėjui. Tokiu atveju Teismo pirmininkas priima sprendimą dėl apeliacinio mokesčio grąžinimo/negrąžinimo;
       4. Teismo pirmininkas nustatęs, kad gauta apeliacija arba prašymas atitinka apeliacijoms ar prašymams keliamus reikalavimus, organizuoja Apeliacinės kolegijos sudarymą, išsiųsdamas pranešimą elektroniniu paštu ginčo šalims;
       5. Kiekviena ginčo šalis per 10 kalendorinių dienų nuo pranešimo gavimo, pasirenka po vieną Arbitrą iš Suvažiavimo patvirtinto Arbitrų sąrašo ir pateikia Teismui paaiškinimus bei įrodymus susijusius su ginču. Ginčo šaliai nepasirinkus Arbitro, Arbitrą paskiria Teismo pirmininkas. Jeigu šalis be pateisinamos priežasties per nustatytą terminą nepateikia Teismui paaiškinimo ar kitos su byla susijusios medžiagos, Teismas turi teisę priimti sprendimą vadovaudamasis byloje esančiais paaiškinimais ir įrodymais.
    5. Procedūra, kai apeliacinei kolegijai pirmininkauja vienas iš Arbitrų.
       1. jei per Nuostatų 8.4.2. p. nurodytą terminą Teismo pirmininkas nesiima veiksmų apeliacijos ar prašymo įvertinimui, arba jei Teismo pirmininkas yra tiesiogiai susijęs su nagrinėjama apeliacija ar prašymu, arba yra kitokių priežasčių dėl kurių Teismo pirmininkas negali pirmininkauti Apeliacinei kolegijai, LASF administracija privalo sudaryti Apeliacinę kolegiją. LASF administracija elektroniniais laiškais informuoja ginčo šalis, kurios per 3 kalendorines dienas privalo pasirinkti po vieną Arbitrą. Per nurodytą terminą Šaliai nepasirinkus Arbitro, Arbitrą paskiria LASF generalinis sekretorius;
       2. šalių Arbitrai per 3 kalendorines dienas iš arbitrų sąrašo pasirenka Arbitrą - Apeliacinės kolegijos pirmininką;
       3. Apeliacinė kolegija per 5 kalendorines dienas įvertina gautos apeliacijos arba prašymo atitikimą reikalavimams;
       4. Apeliacinei kolegijai nustačius, kad apeliacija ar prašymas neatitinka reikalavimų, raštu nurodomas terminas (ne ilgesnis nei 5 kalendorinės dienos), per kurį turi būti pašalinti trūkumai. Per nustatytą terminą nepašalinus trūkumų, yra laikoma, jog apeliacija ar prašymas nėra paduoti ir grąžinami apeliantui ar teikėjui. Tokiu atveju Apeliacinė kolegija priima sprendimą dėl apeliacinio mokesčio grąžinimo/negrąžinimo;
       5. Apeliacinei kolegijai nustačius, jog nėra trukdžių pradėti apeliacijos ar prašymo nagrinėjimo procedūras, elektroniniu paštu išsiunčiamas pranešimas ginčo šalims. Kiekviena ginčo šalis per 10 kalendorinių dienų nuo pranešimo gavimo, pateikia Teismui paaiškinimus ir įrodymus susijusius su ginču. Jeigu šalis be pateisinamos priežasties per nustatytą terminą nepateikia Teismui paaiškinimo ar kitos su byla susijusios medžiagos, Teismas turi teisę priimti sprendimą vadovaudamasis byloje esančiais paaiškinimais ir įrodymais.
    6. Apeliacijos ir prašymai, gali būti nagrinėjami tiek žodinio, tiek rašytinio proceso forma. Posėdžiai gali vykti naudojant tiesioginio ryšio priemones (telekonferenciją, vaizdo konferenciją, kitas komunikavimo technologijas ar jų derinius).
    7. Apie įvyksiantį Teismo posėdį Apeliacinės kolegijos pirmininkas privalo pranešti Arbitrams ir ginčo šalims elektroniniu paštu likus ne mažiau nei 5 kalendorinėms dienoms iki posėdžio. Šalys turi teisę į posėdį pasikviesti liudytojus. Suinteresuotų asmenų ar liudytojų neatvykimas, nesustabdo apeliacijos ar prašymo nagrinėjimo procedūros.
    8. Teismas išnagrinėti apeliaciją ar prašymą bei priimti sprendimą privalo ne vėliau kaip per 30 kalendorinių dienų nuo apeliacijos ar prašymo įvertinimo dienos (8.4.4. arba 8.5.5. p). Šis terminas gali būti pratęstas Apeliacinės kolegijos pirmininko sprendimu arba ginčo šalių prašymu dėl *force majeure* ar kitų svarbių aplinkybių (ligos, šeimyninių aplinkybių ir kt.).
    9. Apeliacinės kolegijos sprendimai priimami Arbitrų balsų dauguma. Nei vienas ginčą nagrinėjantis Arbitras neturi teisės susilaikyti balsavimo metu.
    10. Teismo posėdžių metu gali būti daromas garso įrašas.
    11. Teismo posėdžius protokoluoja posėdžio sekretorius, kurį paskiria Apeliacinės kolegijos pirmininkas. Posėdžio sekretoriumi gali būti bet kuris asmuo, įskaitant Apeliacinės kolegijos pirmininką ar Arbitrą.
    12. Teismo posėdžiai protokoluojami. Protokolą pasirašo Apeliacinės kolegijos pirmininkas ir posėdžio sekretorius.
    13. Teismo posėdžio protokolo trumpoji versija su sprendimu turi būti išsiųsta šalims elektroniniu paštu ar šalių nurodytais adresais per 7 kalendorines dienas nuo Teismo sprendimo priėmimo dienos.
    14. Teismo posėdžio pilnas protokolas turi būti surašytas per 20 kalendorinių dienų nuo Teismo sprendimo priėmimo dienos.
    15. Teismo posėdžio protokolas ar jo fragmentai negali būti viešinami.
    16. Teismo sprendimai įsiteisėja nuo jų priėmimo dienos.
    17. Įsiteisėjus Teismo sprendimui, toks sprendimas proceso šalims yra privalomas ir sukelia atitinkamas teisines pasekmes.
    18. Jei Teismo sprendimai liečia kitos šalies automobilių sporto federacijos ar atitinkamos kitos organizacijos licencijos turėtoją, organizatorių, oficialų asmenį, pareiškėją ar kitą asmenį, Teismo sprendimas gali būti apskųstas FIA apeliaciniam teismui.
31. **TEISMO ATSKAITOMYBĖ** 
    1. Teismas už savo veiklą ir sprendimus atsiskaito Suvažiavimui.